

**Europsko partnerstvo za integraciju**

**Prilike za izbjeglice[[1]](#footnote-1)**

da se integriraju na europsko tržište rada

Potvrđujući da je globalna mobilnost postala neizbježna značajka 21. stoljeća te da povećani broj dolazaka u države članice EU-a tijekom posljednjih godina, osobito osoba kojima je potrebna međunarodna zaštita, predstavlja niz izazova za društva država članica,

prepoznajući da je za države članice važan cilj brzo i učinkovito uključiti izbjeglice na tržište rada kako bi se riješila humanitarna kriza s kojom se Europa suočava, osiguravajući pritom da oni mogu u potpunosti doprinijeti gospodarstvu i koheziji naših društava,

naglašavajući da integracija na tržište rada zahtijeva odgovarajući pravni okvir i dodatna ulaganja, uzimajući u obzir različite razine vještina izbjeglica i vrijeme potrebno za učinkovitu integraciju te djelovanje mnogobrojnih dionika, javnih i privatnih, kao i činjenicu da samo usklađeno djelovanje svih dionika u području njihove nadležnosti može dovesti do vidljivih i održivih rezultata,

potvrđujući da su mnoge nacionalne i lokalne inicijative u tom području već poduzete ili se upravo poduzimaju, u čemu sudjeluju socijalni i gospodarski partneri, ali i to da je kao odgovor na postojeće izazove u tom području potrebno poduzeti dodatne aktivnosti kako bi se osigurala provedba sveobuhvatnog pristupa kojim se osnažuju svi relevantni dionici na lokalnoj, nacionalnoj i europskoj razini, uzimajući pritom u obzir različite nacionalne industrijske odnose i obilježja tržišta rada,

ističući da je zapošljavanje ključni element procesa integracije, kako je Europska komisija naglasila u svojem Akcijskom planu za integraciju državljana trećih zemalja donesenom 7. lipnja 2016.[[2]](#footnote-2), te da bi se uključiva tržišta rada trebala osloniti na vještine i talente svih, kako je Europska komisija naglasila u svojem Novom programu vještina za Europu donesenom 10. lipnja 2016.[[3]](#footnote-3),

potvrđujući ključnu ulogu javnih tijela, posebice u fazi prihvata i poduzimanju prvih koraka prema stvaranju odgovarajućih uvjeta kojima se potiče integracija izbjeglica na tržište rada,

pozdravljajući nastojanja država članica u Zaključcima Vijeća o integraciji državljana trećih zemalja koji zakonito borave u EU-u donesenima 9. prosinca 2016.[[4]](#footnote-4) da usmjere svoje napore na promicanje integracije državljana trećih zemalja na tržište rada te Mišljenje Odbora za zapošljavanje o integraciji izbjeglica na tržište rada koje je Vijeće podržalo 15. lipnja 2017.[[5]](#footnote-5), a u kojem se poziva na rano djelovanje država članica u područjima kao što su tečajevi jezika, ako je moguće u kombinaciji s praksom rada, strukovno osposobljavanje, stanovanje, zdravstvena skrb, skrb za djecu te na osiguravanje sinergije među različitim razinama integracije,

ističući posebnu ulogu koju socijalni i gospodarski partneri imaju u integraciji izbjeglica na tržište rada i njihovu predanost i spremnost za suradnju s vladama i drugim dionicima u cilju izrade, razvijanja i provedbe politika za potporu uključivanju, kako je među ostalim navedeno u njihovoj Izjavi o izbjegličkoj krizi na Trostranom socijalnom samitu održanom 16. ožujka 2016.[[6]](#footnote-6),

naglašavajući da su jednake prilike i jednako postupanje prema domaćim radnicima i izbjeglicama – u skladu sa svim relevantnim okvirima ili sporazumima na nacionalnoj razini te objektivnim prikazom izbjeglica i njihovih vještina kao dijela aktivnih instrumenata tržišta rada dostupnih tražiteljima zaposlenja – ključni za postizanje solidarnosti i socijalne kohezije u našim društvima,

ističući poseban izazov u pogledu utvrđivanja i vrednovanja vještina i kompetencija izbjeglica i potrebu za poboljšanjem i daljnjim razvojem njihovih vještina radi lakše integracije na europsko tržište rada, posebno kroz tečajeve jezika, strukovno obrazovanje i osposobljavanje te obrazovanje u području poduzetništva,

prepoznajući ulogu koju poduzetništvo može imati u uspješnoj integraciji izbjeglica na europsko tržište rada,

naglašavajući da naukovanje i drugi oblici učenja kroz rad mogu predstavljati važan instrument za integraciju na tržište rada te potrebu oslanjanja na rad u okviru Europskog saveza za naukovanje,

pridruživanjem ovom partnerstvu,nastojimo dodatno promicati integraciju izbjeglica na tržište rada u našim područjima nadležnosti.

Partnerstvo bi se trebalo temeljiti na sljedećim načelima:

1. integraciju na tržište rada trebalo bi poduprijeti što ranije jer je pronalazak zaposlenja ključan za sudjelovanje u gospodarskom i društvenom životu zemlje domaćina;

2. nastojanja za uspješnu integraciju trebala bi koristiti i donijeti vrijednost izbjeglicama te cijeloj radnoj snazi, poduzećima, gospodarstvu i društvu u cjelini, osiguravajući da ni jedna vještina ili kompetencija nije izgubljena;

3. za uspješnu integraciju na tržište rada potreban je pristup s više dionika, koji uključuje javna tijela, službe za zapošljavanje, socijalne i gospodarske partnere, poslovne organizacije, gospodarske i industrijske komore, obrtničke komore, poduzeća i radnike, poslodavce u javnim službama, pružatelje usluga obrazovanja i osposobljavanja te organizacije civilnog društva, pri čemu se u potpunosti poštuju uloga i nadležnosti svakog od tih dionika.

U cilju promicanja ovog partnerstva, europski socijalni i gospodarski partneri obvezuju se da će poduzeti mjere u jednom ili više sljedećih područja, u skladu s njihovim prioritetima i nadležnostima:

* Promicanje Europskog partnerstva za integraciju među svojim članovima i podizanje svijesti o potrebnim uvjetima za ranu i učinkovitu integraciju izbjeglica na tržište rada te o gospodarskim i društvenim koristima toga, u bliskoj suradnji s nacionalnim javnim tijelima.

Prikupljanje i razmjena primjera nacionalnih i lokalnih inicijativa i najboljih praksi kojima se nastoji olakšati integracija izbjeglica na tržište rada u pogledu pitanja kao što su:

* olakšavanje utvrđivanja, vrednovanja i dokumentiranja kompetencija, vještina i kvalifikacija;

organiziranje mentorskih programa kako bi se izbjeglicama pomoglo da se integriraju na radnom mjestu i/ili razviju svoje vještine;

pružanje osposobljavanja prije zapošljavanja te osposobljavanja na radnom mjestu;

pružanje informacija i savjeta izbjeglicama o pravima i dužnostima u pogledu njihova pristupa tržištu rada i na radnom mjestu, u skladu s nacionalnim pravom i praksom;

pružanje potpore poslodavcima prilikom zapošljavanja izbjeglica (npr. davanjem informacija o pravnom okviru, pružanjem osposobljavanja itd.);

pružanje potpore voditeljima osposobljavanja u prilagođavanju osposobljavanja potrebama izbjeglica, npr. u kontekstu strukovnog osposobljavanja uzimajući u obzir potrebe poslodavaca za vještinama;

pružanje potpore izbjeglicama nakon zapošljavanja kako bi se osigurala održivost zapošljavanja;

promicanje uključenosti i nediskriminacije na radnom mjestu.

* Pružanje povratnih informacija javnim tijelima na svim odgovarajućim razinama u pogledu posebnih izazova u gospodarskoj i socijalnoj integraciji izbjeglica te daljnja suradnja s njima, i svim drugim relevantnim dionicima, u cilju potpore integraciji na tržište rada u najvažnijim područjima u njihovim zemljama.
* Poticanje bliskije suradnje između javnih i privatnih poduzeća, poslovnih organizacija, gospodarskih i industrijskih komora, obrtničkih komora, sindikata i udruga migranata razmjenom ciljeva, metoda i praksi povezanih s integracijom izbjeglica na tržište rada.

Europska komisija nastoji:

* i dalje surađivati sa socijalnim i gospodarskim partnerima, poslodavcima i ostalim ključnim dionicima radi podupiranja ciljeva Europskog partnerstva za integraciju;

i dalje rješavati pitanje integracije izbjeglica na tržište rada u relevantnim skupinama, odborima i mrežama na razini EU-a, kao što su Odbor za zapošljavanje, Europska mreža za integraciju i Europska mreža javnih službi za zapošljavanje;

surađivati s relevantnim tijelima EU-a, kao što su Odbor regija i Europski gospodarski i socijalni odbor, u području integracije izbjeglica na tržište rada;

u skladu s Akcijskim planom za integraciju državljana trećih zemalja[[7]](#footnote-7) promicati sinergije između relevantnih fondova EU-a u cilju potpore integraciji izbjeglica na tržište rada;

u okviru Fonda za azil, migracije i integraciju podupirati projekte kojima se promiče razmjena dobrih praksi i iskustava te uspostava i razvoj transnacionalnih mreža usmjerenih na olakšavanje integracije izbjeglica na tržište rada;

i dalje podupirati utvrđivanje i vrednovanje vještina te transparentnost kvalifikacija izbjeglica, među ostalim pomoću alata razvijenih u okviru Novog programa vještina za Europu kao što je „Alat za profiliranje vještina državljana trećih zemalja”;

osigurati sinergije s drugim povezanim inicijativama na europskoj razini, posebno Europskim savezom za naukovanje u cilju potpore integraciji izbjeglica na europsko tržište rada kroz naukovanje;

promicati poduzetništvo među migrantima, uključujući izbjeglice, u skladu s Akcijskim planom za poduzetništvo 2020.[[8]](#footnote-8);

povećati na europskoj razini vidljivost aktivnosti poslodavaca namijenjenih potpori integraciji izbjeglica i drugih migranata na tržište rada kroz inicijativu „Poslodavci zajednički za integraciju”[[9]](#footnote-9).

Svjesni smo da te mjere zahtijevaju pristup s više dionika, uključujući socijalne i gospodarske partnere, poslovne organizacije, Europsku komisiju, tijela država članica, među njima i javne službe za zapošljavanje, velika poduzeća, MSP-ove i poslodavce u javnim službama, gospodarske i industrijske komore, obrtničke komore, pružatelje usluga obrazovanja i osposobljavanja, civilno društvo te same izbjeglice.

Mi, Europska komisija i socijalni i gospodarski partneri, obvezujemo se da ćemo se redovito sastajati kako bismo razmotrili postignute rezultate i planirali moguće daljnje djelovanje.

**Potpisi**

**Za Komisiju:**

Dimitris Avramopoulos, povjerenik za migracije, unutarnje poslove i građanstvo

Marianne Thyssen, povjerenica za zapošljavanje, socijalna pitanja, vještine i mobilnost radne snage

**Za europske socijalne i gospodarske partnere:**

Luca Visentini, glavni tajnik Europske konfederacije sindikata

Markus J. Beyrer, glavni direktor BusinessEurope-a

Valeria Ronzitti, glavna tajnica CEEP-a

Véronique Willems, glavna tajnica UEAPME-a

Arnaldo Abruzzini, glavni izvršni direktor EUROCHAMBRES-a

1. Riječ „izbjeglice” upotrebljava se u naslovu i tekstu radi jednostavnosti, no treba je tumačiti na način da obuhvaća sve državljane trećih zemalja koji zakonito borave u jednoj od država članica iz humanitarnih razloga ili na temelju odobrene zaštite i koji su dobili pristup tržištu rada, u skladu s nacionalnim pravom dotične države članice. [↑](#footnote-ref-1)
2. COM(2016) 377 final. [↑](#footnote-ref-2)
3. COM(2016) 381 final. [↑](#footnote-ref-3)
4. <http://data.consilium.europa.eu/doc/document/ST-15312-2016-INIT/hr/pdf> [↑](#footnote-ref-4)
5. <http://data.consilium.europa.eu/doc/document/ST-9258-2017-INIT/hr/pdf> [↑](#footnote-ref-5)
6. <http://ec.europa.eu/social/main.jsp?catId=521&langId=en&agreementId=5464.com>

   [↑](#footnote-ref-6)
7. COM(2016) 377 final. [↑](#footnote-ref-7)
8. COM/2012/0795 final. [↑](#footnote-ref-8)
9. <https://ec.europa.eu/home-affairs/what-we-do/policies/legal-migration/european-dialogue-skills-and-migration/integration-pact_en> [↑](#footnote-ref-9)